
                                                                                                    Bucureşti 2 octombrie 2012
BIROUL PERMANENT
AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările şi completările ulterioare, vă înaintăm alăturat, Raportul comun asupra propunerii legislative privind transferul cu titlu gratuit a exploatărilor miniere Berbeşti – Alunu din domeniul public al Statului şi în administrarea Societăţii Naţionale a Lignitului Oltenia în domeniul public al statului şi în administrarea Consiliului Judeţean Vâlcea, transmisă cu adresa nr. Pl.x. 349 din 24 septembrie 2012. 


În raport de obiectul şi conţinutul său, proiectul face parte din categoria legilor ordinare.
                        PREŞEDINTE,                                           PREŞEDINTE,

                          Iulian Iancu                                                 Daniel Buda

RAPORT  COMUN
asupra propunerii legislative privind transferul cu titlu gratuit a exploatărilor miniere Berbeşti – Alunu din domeniul public al Statului şi în administrarea Societăţii Naţionale a Lignitului Oltenia în domeniul public al statului şi în administrarea Consiliului Judeţean Vâlcea 

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru industrii şi servicii au fost sesizate spre dezbatere în fond, cu propunerea legislativă privind transferul cu titlu gratuit a exploatărilor miniere Berbeşti – Alunu din domeniul public al Statului şi în administrarea Societăţii Naţionale a Lignitului Oltenia în domeniul public al statului şi în administrarea Consiliului Judeţean Vâlcea, transmisă cu adresa nr. Plx. 349 din 24 septembrie 2012 şi înregistrată la comisii cu nr.23/208 din 25 septembrie 2012 şi 31/708 din 24.10.2012.
Senatul în calitate de primă Cameră sesizată, a respins această iniţiativă legislativă  în şedinţa din 17 septembrie 2012.

           Consiliul Legislativ a avizat favorabil proiectul de lege cu unele observaţii şi propuneri, conform avizului transmis comisiei cu adresa nr. 332 din 18 aprilie 2012.

Propunerea legislativă are ca obiect de reglementare transferul cu titlu gratuit a exploatărilor miniere Berbeşti – Alunu din domeniul public al Statului şi în administrarea Societăţii Naţionale a Lignitului Oltenia în domeniul public al statului şi în administrarea Consiliului Judeţean Vâlcea şi totodată înfiinţarea Complexului Energetic Vâlcea.
Potrivit art. 2 alin.(1) din Hotărârea Guvernului nr. 1024 din 2011 privind unele măsuri de reorganizare a producătorilor de energie electrică de sub autoritatea Ministerului Economiei, Comerţului şi Mediului de Afaceri, se înfiinţează Societătatea Comercială Complexul Energetic Oltenia – S.A., în urma procesului de  fuziune, societătăţile comerciale Complexul Energetic Turceni S.A., Complexul Energetic Craiova S.A., Complexul Energetic Rovinari S.A. şi  Societăţii Naţionale a Lignitului Oltenia S.A. Târgu Jiu şi-au încetat activitatea. În măsura în care Societatea Naţională a Lignitului Oltenia S.A. Târgu Jiu şi-a încetat existenţa, exploatările miniere Berbeşti - Alunu nu se mai află în administrarea SN Lignitul Oltenia S.A., ci în administrarea noi societăţi rezultate prin fuziune, în consecinţă propunerea legislativă a rămas fără obiect.
Proiectul de act normativ trebuie modificat în mod corespunzător şi trebuie să vizeze aprobarea trecerii minelor şi carierelor de lignit din bazinul carbonifer Berbeşti-Alunu în administrarea consiliului Judeţean Vâlcea, în vederea înfiinţării Complexului Energetic Vâlcea, înfiinţare ce trebuie să se facă prin hotărâre a Consiliului judeţean, şi nu prin lege.
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii celor două Comisii sesizate în fond  au examinat proiectul de Lege, în şedinţe separate.

Comisia juridică, de disciplină şi imunităţi a dezbătut propunerea legislativă în şedinţa comisiei din data de 1 octombrie 2012. 
Din numărul total de 23 membri ai Comisiei juridice, de disciplină şi imunităţi au participat la dezbateri 12 deputaţi.
Comisia pentru industrii şi servicii a examinat propunerea legislativă în şedinţa comisiei din data de 2 octombrie 2012. La dezbateri au fost prezenţi 26 de deputaţi din totalul de 28 de deputaţi membri ai comisiei. 
 La lucrările comisiei a participat, în calitate de invitat din partea Ministerului Economiei, Comerţului şi Mediului de Afaceri domnul director Găman Sorin. 

Faţă de considerentele menţionate mai sus şi în urma dezbaterilor, membrii celor două comisii au hotărât cu unanimitate de voturi, să propună plenului Camerei Deputaţilor Raportul de respingere  a propunerii legislative privind transferul cu titlu gratuit a exploatărilor miniere Berbeşti – Alunu din domeniul public al Statului şi în administrarea Societăţii Naţionale a Lignitului Oltenia în domeniul public al statului şi în administrarea Consiliului Judeţean Vâlcea.
În raport de obiectul şi conţinutul său, proiectul face parte din categoria legilor ordinare.
Conform prevederilor art. 75 alin.(1) şi (3) din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.
                  PREŞEDINTE,


                   PREŞEDINTE,

                   Iulian Iancu                                                      Daniel Buda



SECRETAR,                                                 SECRETAR,
Radu Bogdan Ţîmpău                                   Alina Ştefania Gorghiu
        Consilier parlamentar,

          Viorica Petraşcu,
         Consilier parlamentar,


           Rodica Penescu

